দিল্লি বিধানসভা ভোটে আম আদমী পার্টির কাছে বিজেপির পরাজয়ে অনেকেই উৎসাহিত। অনেক বামপন্থীও। অনেকে বলতেও শুরু করেছেন এভাবেই হার মানানো সম্ভব হিন্দু ফ্যাসিবাদকে। কিন্তু তারা ভুলে যাচ্ছেন ১০ বছর আগে এই যুক্তিতেই কংগ্রেস নের্তৃত্বাধীন ইউপিএ-১ কে সমর্থন করেছিল সিপিএম। তাতে ১০ বছর পর আরো শক্তি নিয়ে বিজেপির ক্ষমতায় ফিরে আসা আটকায় নি। আর এবার তো পরিস্থিতি ফ্যাসিবাদের জন্য আরো অনুকূল। কখনোই ফ্যাসিবাদ বেশিদিন জনগণকে মোহগ্রস্থ করে রাখতে পারে না। হিটলার ক্ষমতায় আসার কিছুদিন পরেই খোদ বার্লিনের দেওয়ালে দেওয়ালে লেখা দেখা যেত “হিটলার আমাদের রুটি দাও,কাজ দাও, নাহলে আমরা আবার কমিউনিষ্ট হবো”। তাই কেন্দ্রে ক্ষমতায় আসার ১০ মাসের মধ্যে জনগণের মোহভঙ্গ হয়ে দিল্লির ফলাফল অস্বাভাবিক কিছু নয়। ফ্যাসিস্টরা ক্ষমতায় আসে সংসদীয় ব্যবস্থাকে ব্যবহার করেই।